Lid van SANParke vas oor renosterstroperyDie Paul Kruger-monument by die ingang van die Krugerwildtuin (Foto: Karen Sandison/African News Agency (ANA)) ŉ Werknemer van SANParke is in hegtenis geneem in verband met renosterstropery. SANParke het Dinsdag in ŉ verklaring gesê ŉ gewapende veiligheidswag by tegniese dienste in die Krugerwildtuin is Saterdagmiddag saam met drie ander verdagtes in hegtenis geneem. Hulle het later uit polisieaanhouding ontsnap. SANParke het gesê die inhegtenisnemings volg ná ŉ veiligheidswag van SANParke Protection Services, wat by die Paul Krugerhek ontplooi is, het vier verdagte persone opgemerk wat die park in ŉ voertuig betree het. Die veiligheidswag het polisiebeamptes ontbied wat ook in daardie stadium by die hek ontplooi is. Die vier verdagtes is in hegtenis geneem. “Daar is beslag gelê op ŉ geweer, ammunisie en toerusting wat tydens stropery gebruik word. Drie van die verdagtes het egter uit polisieaanhouding ontsnap toe hulle vervoer is. Hulle is steeds voortvlugtig.” Die oorblywende verdagte het in die hof verskyn en is uitgeken as Absalom Manyike wat by Satara gestasioneer was. Hy is al sedert 2014 in die diens van SANParke. Hy sal binnekort ook die interne dissiplinêre proses ondergaan. Glenn Phillips, uitvoerende bestuurder van die Krugerwildtuin, het Protection Services geloof dat hulle vinnig opgetree het, maar is teleurgesteld dat sommige verdagtes uit polisieaanhouding kon ontsnap. “Ons is dankbaar dat ons ŉ bedrieër uit ons span kon verwyder en ons sal geregtigheid sy gang laat gaan. Dit dien as ŉ waarskuwing vir enige ander werknemer wat kriminele ondersteun; ons sal jou vervolg en jy sal óf jou werk verloor óf jy sal lank tronk toe gaan,” het Phillips gesê. Die ondersoek duur voort en ŉ soektog is van stapel gestuur na die drie voortvlugtiges.